**MODEL ORIENTATIU D’ESTATUTS D’UNA FUNDACIÓ**[[1]](#footnote-1), [[2]](#footnote-2), [[3]](#footnote-3)

**CAPÍTOL I**

**Denominació, naturalesa, durada, domicili, àmbit d’actuació i règim jurídic**

Article 1. Denominació, naturalesa i durada

La Fundació és una entitat sense ànim de lucre que té el patrimoni, els rendiments i els recursos obtinguts afectats de forma permanent a la realització de les finalitats d’interès general previstes en aquests estatuts. La fundació es denomina Fundació      .

La Fundació té vocació de permanència i es constitueix amb durada indefinida.[[4]](#footnote-4) / La Fundació té una durada temporal prevista de       anys.[[5]](#footnote-5)

Article 2. Domicili

El domicili de la Fundació queda fixat a la ciutat de      ,[[6]](#footnote-6) carrer      , núm.      , pis      .

Article 3. Àmbit d’actuació

La Fundació exerceix les seves funcions majoritàriament a Catalunya. No obstant això, pot actuar a la resta del territori de l’Estat espanyol així com a escala internacional.

Article 4. Règim jurídic

La Fundació té personalitat jurídica pròpia i gaudeix de plena capacitat jurídica i d’obrar per l’atorgament de la seva carta fundacional en escriptura pública i la inscripció en el Registre de fundacions de la Generalitat de Catalunya.

La Fundació es regeix per les declaracions contingudes a la carta fundacional, per les disposicions legals que li són aplicables, per les establertes en aquests estatuts i pels acords que adopti el Patronat en l’exercici de les seves funcions.

**CAPÍTOL II**

**Finalitats fundacionals i activitats**

Article 5. Finalitats fundacionals

La Fundació té per objecte:

     .

Article 6. Activitats

Per a la consecució dels fins fundacionals, la Fundació desenvolupa les activitats que el Patronat considera necessàries directament i/o en col·laboració amb altres entitats, institucions o persones, d’acord amb el que estableix la normativa sobre fundacions. En concret, a fi de dur a terme la finalitat fundacional, la Fundació desenvolupa les activitats que, sense ànim exhaustiu, s’enumeren a continuació:

     .

Les activitats relacionades amb els fins fundacionals s’han de dur a terme segons les normes que les regulen específicament, mitjançant l’obtenció, si escau, dels permisos o llicències pertinents.

Article 7. Regles bàsiques per a l’aplicació dels recursos a les finalitats

Les rendes i els altres ingressos anuals que obtingui l’entitat s’han de destinar al compliment dels fins fundacionals dins els límits establerts per la legislació vigent.

La Fundació pot realitzar tot tipus d’activitat econòmica, actes, contractes, operacions i negocis lícits, sense més restriccions que les imposades per la legislació aplicable.

Article 8. Regles bàsiques per a la determinació dels beneficiaris

L’elecció dels beneficiaris l’ha de dur a terme el Patronat, d’acord amb els principis d’imparcialitat i no-discriminació, entre les persones que compleixin les circumstàncies següents: formar part del sector de població atès per la Fundació, demandar la prestació o servei que la Fundació pugui oferir i complir els requisits específics que, complementàriament, pugui acordar el Patronat.**[[7]](#footnote-7)**

**CAPÍTOL III**

**Règim econòmic**

Article 9. Patrimoni de la Fundació i activitats econòmiques

El patrimoni de la Fundació queda vinculat al compliment dels fins fundacionals. El patrimoni està integrat:

a) Per la dotació inicial que consta a la carta fundacional.

b) Per tots els béns i drets de contingut econòmic que accepti i rebi la Fundació amb la finalitat d’incrementar la dotació.

c) Per tots els rendiments, fruits, rendes i productes, i els altres béns incorporats al patrimoni de la Fundació per qualsevol títol o concepte.

Article 10. Actes de disposició

10.1 Els béns que integren la dotació i els destinats directament al compliment de les finalitats fundacionals només poden ésser alienats o gravats a títol onerós i respectant les condicions imposades pels fundadors o els aportants. El producte obtingut amb llur alienació o gravamen s’ha de reinvertir en l’adquisició o el millorament d’altres béns tot aplicant el principi de subrogació real.

10.2 Si es donen circumstàncies excepcionals que impedeixen complir totalment o parcialment el deure de reinversió, el Patronat, abans de dur a terme l’acte de disposició, ha de presentar una declaració responsable al Protectorat en què faci constar que es donen aquestes circumstàncies i ha d’aportar un informe subscrit per tècnics independents que acrediti la necessitat de l’acte de disposició i les raons que justifiquen la no-reinversió. També ha de justificar la destinació que es doni al producte que no es reinverteixi, que ha d’estar sempre dins de les finalitats de la Fundació.[[8]](#footnote-8)

10.3 La necessitat i la conveniència de les operacions de disposició o gravamen directe o indirecte han d’estar justificades i acreditades documentalment. El Patronat, abans de fer els actes de disposició, ha de comptar amb la informació adequada per prendre la decisió responsablement.

10.4 Es requereix l’autorització prèvia del Protectorat per fer actes de disposició, gravamen o administració extraordinària en els casos següents:

a) Si el donant ho ha exigit expressament.

b) Si ho estableix una disposició estatutària.

c) Si els béns o drets objecte de disposició s’han rebut d’institucions públiques o s’han adquirit amb fons públics.[[9]](#footnote-9)

10.5 El Patronat pot fer, sempre que sigui necessari i de conformitat amb el que aconsellin la conjuntura econòmica i la legislació vigent, les modificacions convenients en les inversions del patrimoni fundacional.

10.6 Per a la realització d’actes de disposició sobre els béns i drets que constitueixin el patrimoni fundacional i per a l’acceptació d’herències, llegats o altres béns i drets susceptibles d’integrar el capital fundacional, s’exigeix el vot favorable del Patronat amb la majoria       i el compliment dels requisits legalment previstos.

10.7 Quan els actes de disposició, alienació o gravamen requereixin l’adopció d’una declaració responsable caldrà el vot favorable de dos terços del nombre total de patrons, sense computar els que no puguin votar per raó de conflicte d’interessos amb la Fundació.[[10]](#footnote-10)

Article 11. Règim comptable

11.1 La Fundació ha de portar un llibre diari i un llibre d’inventari i de comptes anuals.

11.2 El Patronat de la Fundació ha de fer l’inventari i ha de formular els comptes anuals de manera simultània i amb data del dia de tancament de l’exercici econòmic, de conformitat amb els principis de comptabilitat generalment admesos i amb les disposicions que en cada cas siguin aplicables.

L’exercici s’ha de tancar el      .

11.3 Els comptes anuals formen una unitat i estan integrats per:

a) El balanç de situació.

b) El compte de resultats.

c) El compte d’estat de situació de canvis en el patrimoni net.

d) El compte d’estat de situació de fluxos en efectiu.

e) La memòria, en la qual s’ha de completar, ampliar i comentar la informació continguda en el balanç i en el compte de resultats, i s’han de detallar les actuacions realitzades en compliment de les finalitats fundacionals i concretar el nombre de beneficiaris i els serveis que aquests han rebut, com també els recursos procedents d’altres exercicis pendents de destinació, si n’hi ha, i les societats participades majoritàriament, amb indicació del percentatge de participació.

11.4 La informació sobre les declaracions responsables i sobre la perfecció dels actes o contractes que en són objecte ha de formar part del contingut mínim de la memòria dels comptes anuals.[[11]](#footnote-11)

11.5 El Patronat ha d’aprovar dintre dels sis mesos següents a la data de tancament de l’exercici els comptes anuals, els quals ha de presentar en la forma prevista legalment al Protectorat de la Generalitat de Catalunya per al seu dipòsit en el termini de 30 dies a comptar de la seva aprovació.[[12]](#footnote-12)

11.6 El Patronat ha d’aprovar i presentar, en relació amb les inversions financeres temporals que realitzi en el mercat de valors, un informe anual sobre el grau de compliment del codi de conducta que han de seguir les entitats sense ànim de lucre, de conformitat amb la normativa vigent o amb el que disposi l’autoritat reguladora.

11.7 Els comptes anuals s’han de sotmetre a una auditoria externa quan es donen les circumstàncies legalment previstes.

Encara que no es produeixin les circumstàncies legalment previstes perquè els comptes s’hagin de sotmetre a una auditoria, si una tercera part dels patrons la demana per raons justificades, perquè considera que hi ha alguna circumstància excepcional en la gestió de la Fundació que aconsella que es dugui a terme, s’ha de convocar una reunió del Patronat en el termini màxim de       a comptar de la petició, a fi d’acordar de forma motivada la realització o no-realització de l’auditoria de comptes sol·licitada. Si no es convoca el Patronat en el termini indicat o si, un cop convocat amb aquesta finalitat, s’acorda no dur a terme l’auditoria, els patrons interessats poden adreçar la seva petició al Protectorat, d’acord amb el que estableix el Codi civil de Catalunya.

Article 12. Recursos anuals

Els recursos econòmics anuals de la Fundació han d’estar integrats per:

a) Les rendes i els rendiments produïts per l’actiu.

b) Els saldos favorables que puguin resultar de les activitats fundacionals.

c) Les subvencions i altres liberalitats rebudes amb aquesta finalitat que no hagin d’incorporar-se al patrimoni fundacional.

Article 13. Aplicació obligatòria

La Fundació ha de destinar al compliment dels fins fundacionals almenys el setanta per cent de les rendes i altres ingressos nets anuals obtinguts. La resta l’ha de destinar o bé al compliment diferit de les finalitats o bé a l’increment dels seus fons propis. El Patronat ha d’aprovar l’aplicació dels ingressos.

Si la Fundació rep béns i drets sense que se n’especifiqui la destinació, el Patronat ha de decidir si han d’integrar la dotació o han d’aplicar-se directament a la consecució dels fins fundacionals.

L’aplicació de com a mínim el setanta per cent dels ingressos al compliment de les finalitats fundacionals s’ha de fer efectiva en el termini de quatre exercicis a comptar de l’inici del següent al de l’acreditació comptable.

Article 14. Despeses de funcionament

Les despeses derivades del funcionament del Patronat i dels seus òrgans delegats, sense comptar a aquest efecte el cost de les funcions de direcció o gerència, no poden ser superiors al 15 % dels ingressos nets obtinguts durant l’exercici.

Article 15. Participació en societats

La Fundació pot constituir societats i participar-hi sense necessitat d’autorització prèvia, llevat que això comporti l’assumpció de responsabilitat personal pels deutes socials.

La Fundació ha de comunicar al Protectorat en el termini de 30 dies l’adquisició i tinença d’accions o participacions socials que li confereixin, directament o indirectament, el control de societats que limitin la responsabilitat dels socis.

En tot cas, l’exercici per part de la Fundació de tasques d’administració de societats ha de ser compatible amb el compliment dels fins fundacionals.

**CAPÍTOL IV**

**Organització i funcionament**

Article 16. El Patronat

El Patronat és l’òrgan de govern i d’administració de la Fundació, la representa i gestiona, i assumeix totes les facultats i funcions necessàries per a la consecució dels fins fundacionals.

Article 17. Composició del Patronat i requisits per ser-ne membre

El Patronat és un òrgan col·legiat integrat per persones físiques o jurídiques i constituït per un mínim de       membres i un màxim de       membres / per       membres.[[13]](#footnote-13)

Podrà ser membre del Patronat qualsevol persona física amb capacitat d’obrar plena; que no estigui inhabilitada o incapacitada per exercir funcions o càrrecs públics o per administrar béns i no hagi estat condemnada per delictes contra el patrimoni o contra l’ordre socioeconòmic o per delictes de falsedat.

Les persones jurídiques han d’estar representades en el Patronat, d’una manera estable, per la persona en qui recaigui aquesta funció d’acord amb les normes que les regulin, o per la persona que designi a aquest efecte el corresponent òrgan competent.

Article 18. Designació, renovació i exercici del càrrec

Elprimer Patronat s’ha de designar a la carta fundacional. Els nomenaments de nous patrons i el cobriment de vacants han de ser acordats pel Patronat amb la majoria exigida a l’article 26.

Els patrons exerceixen els seus càrrecs per un termini de       anys,[[14]](#footnote-14) i són reelegibles indefinidament per períodes d’igual durada. / Els patrons exerceixen els seus càrrecs per un termini de       anys, i són reelegibles només per un únic mandat. / Els patrons exerceixen els seus càrrecs per un termini de       anys i, un cop exhaurit el mandat, no poden ser reelegits. /... (altres opcions)

Els patrons que per qualsevol causa cessin abans de complir el termini pel qual van ser designats, podran ser substituïts per nomenament del Patronat. La persona substituta serà designada pel temps que falti perquè s’exhaureixi el mandat del patró substituït, però podrà ser reelegida pels mateixos terminis establerts per a la resta dels membres.

Els membres del Patronat entren en funcions després d’haver acceptat expressament el càrrec mitjançant alguna de les formes establertes en la legislació aplicable.

Els patrons han d’exercir llurs funcions amb la diligència d’un bon administrador, d’acord amb la llei i els estatuts, i servir el càrrec amb lleialtat a la Fundació, actuant sempre en interès d’aquesta.

Els patrons han de fer que es compleixin les finalitats fundacionals i tenen el deure de conservar els béns de la Fundació i mantenir-ne la productivitat, i de seguir criteris financers de prudència adequats a les circumstàncies econòmiques i a les activitats que dugui a terme la Fundació.

Els patrons, per complir llurs funcions, tenen el dret i el deure d’assistir a les reunions, d’informar-se sobre la marxa de la Fundació i de participar en les deliberacions i en l’adopció d’acords. També han de complir els deures comptables, custodiar els llibres, tenir-los actualitzats i guardar el secret de les informacions confidencials relatives a la Fundació, fins i tot després d’haver cessat en el càrrec.

Els patrons sotmetran a mediació les controvèrsies que sorgeixin per raó del funcionament de la Fundació.[[15]](#footnote-15)

Article 19. Gratuïtat[[16]](#footnote-16)

Els patrons exerceixen el càrrec gratuïtament, sens perjudici del dret a ser reemborsats de les despeses degudament justificades i a la indemnització pels danys que els ocasioni el desenvolupament de les funcions pròpies del càrrec.

Article 20. Facultats i delegació de funcions

Corresponen al Patronat totes les facultats que té estatutàriament atribuïdes i, en general, les que requereixi per a la consecució dels fins fundacionals, sense més excepcions que les establertes en la legislació aplicable i en aquests estatuts.

El Patronat pot delegar les seves funcions de conformitat amb aquests estatuts i la legislació aplicable. En tot cas, són indelegables i corresponen al Patronat amb caràcter exclusiu les facultats següents:

a) La modificació dels estatuts.

b) La fusió, l’escissió o la dissolució de la Fundació.

c) L’elaboració i l’aprovació del pressupost i dels documents que integren els comptes anuals.

d) Els actes de disposició sobre béns que, en conjunt o individualment, tinguin un valor superior a una vintena part de l’actiu de la Fundació, llevat que es tracti de la venda de títols valor amb cotització oficial per un preu que sigui almenys el de cotització. Tanmateix, es poden fer apoderaments per a l’atorgament de l’acte corresponent en les condicions aprovades pel Patronat.

e) La constitució o la dotació d’una altra persona jurídica.

f) La fusió, l’escissió i la cessió de tots o d’una part dels actius i els passius.

g) La dissolució de societats o d’altres persones jurídiques.

h) Els que requereixen l’autorització o aprovació del Protectorat o l’adopció d’una declaració responsable.[[17]](#footnote-17)

i) L’adopció i formalització de les declaracions responsables.[[18]](#footnote-18)

El que disposa aquest article s’ha d’entendre sense perjudici de les autoritzacions del Protectorat que siguin necessàries o de les comunicacions que se li hagin de fer de conformitat amb la legislació vigent.

Article 21. Règim de convocatòria

21.1 El Patronat es reuneix en sessió ordinària almenys una vegada l’any, i obligatòriament durant els sis mesos següents a la data de tancament de l’exercici econòmic, amb la finalitat d’aprovar els comptes anuals de l’exercici anterior.

S’ha de reunir en sessió extraordinària, amb la convocatòria prèvia i a iniciativa del seu president, tantes vegades com aquest ho consideri necessari per al bon funcionament de la Fundació. També s’ha de reunir quan ho sol·liciti una quarta part dels seus membres, i en aquest cas la reunió s’haurà de fer dins els trenta dies següents a la sol·licitud.[[19]](#footnote-19)

21.2 El Patronat es pot reunir mitjançant videoconferència,[[20]](#footnote-20) multiconferència o qualsevol altre sistema que no impliqui la presència física dels patrons. En aquests casos és necessari garantir la identificació dels assistents a la reunió, la continuïtat en la comunicació, la possibilitat d’intervenir en les deliberacions i l’emissió del vot. La reunió s’ha d’entendre celebrada al lloc on es trobi el president. En les reunions virtuals s’han de considerar patrons assistents aquells que hagin participat en la multiconferència o videoconferència. La convocatòria de les reunions correspon al president i ha de contenir l’ordre del dia de tots aquells assumptes que s’han de tractar en la reunió, fora dels quals no es poden prendre acords vàlids.

21.3 La reunió s’ha de convocar, mitjançant un correu dirigit al domicili postal o a l’adreça de correu electrònic, almenys amb       dies d’antelació respecte de la data prevista perquè tingui lloc.

21.4 Acords sense reunió.[[21]](#footnote-21) A proposta del president del Patronat o d’un mínim de dos terços del total dels patrons, quan les circumstàncies ho requereixin, es podran adoptar acords mitjançant l’emissió del vot per correspondència postal, comunicació telemàtica o qualsevol altre mitjà, sempre que quedin garantits els drets d’informació i de vot, que quedi constància de la recepció del vot i que se’n garanteixi l’autenticitat. S’entén que l’acord s’adopta al lloc del domicili de la persona jurídica i en la data de recepció del darrer dels vots vàlidament emesos.

Article 22. Càrrecs[[22]](#footnote-22)

El Patronat nomenarà un president o presidenta i un secretari o secretària que podrà no tenir la condició de patró.[[23]](#footnote-23) Els patrons que no ocupen cap d’aquests càrrecs tenen la condició de vocals.

Article 23. El president o presidenta

El president i, en la seva absència, el vicepresident tenen les facultats següents:

a) Representar institucionalment la Fundació.

b) Ordenar la convocatòria, fixar-ne l’ordre del dia i presidir, suspendre i aixecar les sessions del Patronat, així com dirigir les deliberacions.

c) Decidir amb el seu vot de qualitat el resultat de les votacions en cas d’empat.

d) La resta de facultats indicades en aquests estatuts i aquelles que li siguin expressament encomanades pel Patronat, d’acord amb el que preveu la normativa aplicable.

Article 24. El secretari o secretària

El secretari convoca, en nom del president, les reunions del Patronat i n’estén les actes, conserva el llibre d’actes i lliura els certificats amb el vistiplau del president o per ordre, en la seva absència, del vicepresident.[[24]](#footnote-24)

Així mateix, exerceix les altres funcions que són inherents al seu càrrec i li atribueixen aquests estatuts.

Article 25. Manera de deliberar i adoptar acords

El Patronat queda vàlidament constituït en primera convocatòria quan assisteixen a la reunió, en persona o representats en la forma legalment permesa, la meitat més un dels patrons i en segona convocatòria és necessària l’assistència d’una quarta part dels seus membres. Per tal que sigui vàlida la constitució de les reunions del Patronat hi hauran d’assistir, com a mínim, dos patrons en les dues convocatòries.

Els membres del Patronat poden delegar per escrit a favor d’altres patrons el seu vot respecte d’actes concrets.[[25]](#footnote-25) Si un patró ho és perquè té la titularitat d’un càrrec d’una institució, pot actuar en nom seu la persona que pugui substituir-lo segons les regles d’organització de la mateixa institució.

Cada patró té un vot i els acords s’adopten per majoria de vots dels assistents, presents i representats, a la reunió. En cas d’empat decideix el vot de qualitat del president.

El director, si no és patró, pot assistir amb veu però sense vot a les reunions del Patronat quan hi és convocat. Si té la condició de patró, pot assistir-hi amb veu i vot.

El Patronat també pot convidar a assistir a les reunions, amb veu i sense vot, les persones que consideri convenient.

Article 26. Majoria qualificada[[26]](#footnote-26)

Serà necessari el vot favorable de       per adoptar els acords següents:

a)      .

b)      .

c)      .

Article 27. De les actes

De cada reunió, el secretari n’ha d’aixecar l’acta corresponent, que ha d’incloure la data, el lloc, l’ordre del dia, les persones assistents, un resum dels assumptes tractats, les intervencions de què s’hagi sol·licitat que quedi constància i els acords adoptats, amb indicació del resultat de les votacions i de les majories.

Les actes han de ser redactades i firmades pel secretari amb el vistiplau del president i poden ser aprovades pel Patronat a continuació d’haver-se realitzat la sessió corresponent o bé en la pròxima reunió. No obstant això, els acords tenen força executiva des de la seva adopció, excepte si es preveu expressament, en els estatuts o a l’hora d’adoptar l’acord, que no són executius fins a l’aprovació de l’acta. Si són d’inscripció obligatòria, tenen força executiva des del moment de la inscripció.

La Fundació ha de portar un llibre d’actes en el qual constin totes les que hagin estat aprovades pel Patronat.

Article 28. Conflicte d’interessos (establir les regles)[[27]](#footnote-27), [[28]](#footnote-28)

Article 29. Cessament

1. Els patrons cessen en el càrrec per les causes següents:

a) Mort o declaració d’absència, en el cas de les persones físiques, o extinció, en el cas de les persones jurídiques.

b) Incapacitat o inhabilitació.

c) Cessament de la persona en el càrrec per raó del qual formava part del Patronat.

d) Finalització del termini del mandat, llevat que es renovi.

e) Renúncia notificada al Patronat.

f) Sentència judicial ferma que estimi l’acció de responsabilitat per danys a la Fundació o que decreti la remoció del càrrec.

g) Les altres que estableixen la llei o els estatuts.

2. La renúncia al càrrec de patró ha de constar de qualsevol de les formes establertes per a l’acceptació del càrrec, però només produeix efectes davant tercers quan s’inscriu en el Registre de fundacions.

**CAPÍTOL V**

**Regulació d’altres òrgans. Composició i funcions**

Article 30. El director o directora general

El Patronat pot nomenar un director o directora que desenvolupi la direcció executiva de la Fundació. Aquest càrrec pot ser ocupat per un patró, cas en què la relació laboral o professional s’ha d’articular mitjançant un contracte que determini clarament les tasques laborals o professionals que es retribueixen, les quals han de ser diferents de les pròpies del càrrec de patró.

El càrrec de director és retribuït, en els termes que es consideren adequats a la naturalesa i a la representativitat pròpies del càrrec i a les seves funcions.

Quan no és patró, el director assisteix a totes les reunions del Patronat a què se’l convoca i pot intervenir-hi amb veu però sense vot.

**CAPÍTOL VI**

**Modificacions estatutàries i estructurals i dissolució**

Article 31. Modificacions estatutàries i estructurals i dissolució

El Patronat, mitjançant un acord adoptat de conformitat amb el que estableix l’article 26 d’aquests estatuts i la normativa aplicable, i prèvia convocatòria expressa, pot modificar els estatuts, acordar la fusió, l’escissió o la dissolució o extinció de la Fundació, amb l’autorització del Protectorat d’acord amb la legislació aplicable.

Article 32. Causes de dissolució

La Fundació es dissoldrà per les causes següents:

a) Finalització del termini que estableixen els estatuts, llevat que abans se n’hagi acordat una pròrroga.[[29]](#footnote-29)

b) Compliment íntegre de la finalitat per a la qual s’ha constituït o impossibilitat d’assolir-la, llevat que sigui procedent de modificar-la i que el Patronat n’acordi la modificació.

c) Il·licitud civil o penal de les seves activitats o finalitats declarada per una sentència ferma.

d) Obertura de la fase de liquidació en el concurs.

e) Les altres que estableixen la llei o els estatuts.

Article 33. Procediment de dissolució i destí del seu patrimoni[[30]](#footnote-30)

El Patronat escollirà dur a terme la liquidació del patrimoni fundacional d’acord amb un dels sistemes de liquidació que preveu el Codi civil de Catalunya: realització dels béns (operacions dirigides a liquidar tant l’actiu com el passiu de la Fundació) o cessió global d’actius i passius.

Sistemes de liquidació aplicables:

A) Realització dels béns

1. La dissolució de la Fundació requereix l’acord motivat del Patronat adoptat de conformitat amb el que estableix l’article 26 d’aquests estatuts i l’ha d’aprovar el Protectorat.

2. La dissolució de la Fundació comporta la seva liquidació, que han de dur a terme el Patronat, els liquidadors, si n’hi ha, o, subsidiàriament, el Protectorat.

El patrimoni romanent s’ha d’adjudicar a altres fundacions o entitats sense ànim de lucre amb finalitats anàlogues a les de la Fundació o bé a entitats públiques. Es procurarà que les entitats destinatàries del patrimoni siguin preferentment entitats beneficiàries del mecenatge d’acord amb la legislació fiscal vigent.

3. L’adjudicació o la destinació del patrimoni romanent ha de ser autoritzada pel Protectorat abans no s’executi.

B) Cessió global

1. La dissolució de la Fundació requereix l’acord motivat del Patronat adoptat de conformitat amb el que estableix l’article 26 d’aquests estatuts i ha de ser aprovada pel Protectorat.

2. La dissolució de la Fundació obre el període de liquidació, la qual han de dur a terme el Patronat, els liquidadors, si n’hi ha, o, subsidiàriament, el Protectorat.

L’extinció determina la cessió global de tots els actius i els passius de la Fundació. Aquesta cessió global, un cop determinats l’actiu i el passiu, s’ha de publicar en els termes exigits per la normativa vigent i, amb l’autorització prèvia del Protectorat, s’ha d’adjudicar el patrimoni a altres fundacions o entitats sense ànim de lucre amb finalitats anàlogues a les de la Fundació o bé a entitats públiques. Es procurarà que les entitats destinatàries del patrimoni siguin preferentment entitats beneficiàries del mecenatge d’acord amb la legislació fiscal vigent.

3. Si no es pot fer una cessió global, cal procedir a la realització dels béns, i a l’haver que en resulta se li ha de donar l’aplicació que estableix l’apartat 2.

J-DE2105A

1. . Els articles esmentats en les notes a peu de pàgina són del Codi civil de Catalunya (CCC). [↑](#footnote-ref-1)
2. . El contingut mínim dels estatuts és el que estableix l’article 331-9. Aquest model d’estatuts recull, a banda del contingut mínim exigible, altres normes de funcionament de la fundació. [↑](#footnote-ref-2)
3. . Qualsevol modificació del contingut dels estatuts ha de ser acordada pel Patronat amb els quòrums d’assistència i d’adopció d’acords exigits pels estatuts, tot tenint en compte l’interès de la fundació i la voluntat dels fundadors. L’acord del Patronat s’ha d’elevar a escriptura pública, de la qual s’ha de presentar una còpia autèntica davant del Registre de fundacions a fi que, si escau, s’aprovi i s’inscrigui la modificació. [↑](#footnote-ref-3)
4. . Article 331-9.*b* del CCC. [↑](#footnote-ref-4)
5. . Article 331-8 del CCC. [↑](#footnote-ref-5)
6. . El domicili ha d’estar situat a Catalunya i s’ha d’establir al lloc on l’òrgan de govern tingui la seu o al lloc on l’entitat dugui a terme principalment les activitats (article 311-8 del CCC). [↑](#footnote-ref-6)
7. 7. En aquest article, la fundació pot concretar més el sector al qual s’adreça i les regles per determinar-ne els destinataris; exemples: persones sense recursos, infants i joves, persones sensibles a la protecció dels animals, etc. [↑](#footnote-ref-7)
8. . Vegeu l’article 333-1.2 del CCC. [↑](#footnote-ref-8)
9. . Vegeu l’article 333-1.6 del CCC. [↑](#footnote-ref-9)
10. . Article 332-13.1 del CCC. [↑](#footnote-ref-10)
11. . Article 332-13.4 del CCC. [↑](#footnote-ref-11)
12. . Article 333-9 del CCC. [↑](#footnote-ref-12)
13. . D’acord amb l’article 331-9.*f* del CCC, s’ha d’indicar la composició del Patronat. A aquest efecte, es pot fixar un nombre determinat de membres o bé consignar-ne el nombre mínim i el nombre màxim. Cal remarcar que les persones jurídiques només poden tenir un representant en el Patronat (article 332-4.3 del CCC). Tanmateix, la normativa permet que una persona jurídica tingui la capacitat per designar un o més patrons, però les persones designades actuen en nom propi en l’exercici del càrrec de patró. Es recomana que el Patronat s’adeqüi a la paritat entre homes i dones en la seva composició**.** [↑](#footnote-ref-13)
14. . D’acord amb l’article 332-5.3 del CCC, la durada del càrrec de patró ha de ser establerta pels estatuts i només pot ser indefinida si les persones fundadores així ho han establert en la carta fundacional. [↑](#footnote-ref-14)
15. . En el supòsit que no es vulgui tenir en compte aquesta previsió, cal excloure-la expressament dels estatuts. [↑](#footnote-ref-15)
16. . S’ha de tenir en compte la regulació que estableix la Llei 7/2012, del 15 de juny, de modificació del llibre tercer del Codi civil de Catalunya relatiu a les persones jurídiques. En concret, l’article 332-10 relatiu a la gratuïtat del càrrec de patró estableix el següent: “1.Els patrons exerceixen llurs càrrecs gratuïtament, si bé tenen dret a la bestreta i al reemborsament de les despeses degudament justificades i a la indemnització pels danys produïts per raó d’aquest exercici. 2. Els patrons poden establir una relació laboral o professional retribuïda amb la fundació sempre que s’articuli mitjançant un contracte que determini clarament les tasques laborals o professionals que es retribueixen. En tot cas, aquestes tasques laborals o professionals retribuïdes han d’ésser diferents de les tasques i funcions que són pròpies del càrrec de patró. 3. El Patronat, abans de la formalització del contracte del patró amb la fundació, ha de presentar al Protectorat la declaració responsable d’acord amb el que estableix l’article 332-9. Si l’import dels contractes formalitzats amb un patró és superior a 100.000 euros anuals o al 10 % dels ingressos meritats en el darrer exercici econòmic tancat i aprovat pel Patronat, s’ha d’acompanyar la declaració responsable amb un informe validat per tècnics independents que justifiqui que la contractació és beneficiosa per a la fundació i respon a criteris del mercat laboral o professional. També es requereix el dit informe si el cost anual dels contractes formalitzats amb patrons, més el cost del nou contracte que es vol formalitzar, és superior al dit 10 %. 4. El nombre de patrons amb relació laboral o professional amb la fundació ha d’ésser inferior al nombre de patrons previst perquè el Patronat es consideri vàlidament constituït.”. [↑](#footnote-ref-16)
17. . Article 332-1.3.*h* del CCC. [↑](#footnote-ref-17)
18. . Article 332-1.3.*i* del CCC. [↑](#footnote-ref-18)
19. . Article. 332-7.2 del CCC. El termini màxim legalment previst per fer la reunió és de 30 dies. Això no obstant, els estatuts en poden fixar un de més breu. [↑](#footnote-ref-19)
20. . Article 312-5.2 del CCC. En el supòsit que no es vulgui tenir en compte aquesta previsió, cal excloure-la expressament dels estatuts. [↑](#footnote-ref-20)
21. . Article 312-7 del CCC. En el supòsit que no es vulgui tenir en compte aquesta previsió, cal excloure-la expressament dels estatuts. [↑](#footnote-ref-21)
22. . L’article 312-3 del CCC disposa que els òrgans col·legiats estan compostos, com a mínim, per tres membres, designats en l’acte constitutiu o d’acord amb els estatuts. Així mateix, el Patronat podrà nomenar, amb caràcter facultatiu, altres càrrecs com són el vicepresident o vicepresidents, el tresorer, etc. [↑](#footnote-ref-22)
23. . La reforma operada per la Llei 7/2012, del 15 de juny, de modificació del llibre tercer del Codi civil de Catalunya permet que el secretari pugui no tenir la condició de patró. En aquest sentit, l’article 312-3 diu: “Els òrgans col·legiats estan compostos, com a mínim, per tres membres, designats en l’acte constitutiu o d’acord amb els estatuts, i han de tenir almenys una persona amb el càrrec de president i una altra amb el de secretari. Aquest darrer càrrec pot correspondre a una persona que no tingui la condició de membre de l’òrgan col·legiat. El secretari, en aquest cas, intervé en les reunions amb veu però sense vot, i té el deure d’advertir de la legalitat dels acords que pretengui adoptar l’òrgan.”. [↑](#footnote-ref-23)
24. . Vegeu el comentari a la nota 21. [↑](#footnote-ref-24)
25. . L’article 332-4 del CCC permet que els patrons deleguin per escrit el vot en un altre patró respecte d’actes concrets. Tanmateix, els estatuts poden prohibir aquesta possibilitat. [↑](#footnote-ref-25)
26. . D’acord amb la normativa de fundacions, no és preceptiva l’exigència d’una majoria qualificada per a l’adopció de cap tipus d’acord. Tanmateix, és habitual que el fundador exigeixi una majoria qualificada per a l’adopció de determinats acords especialment rellevants per a la fundació, com ara els de modificació de la finalitat, d’escissió, fusió o dissolució, etc.

    Així mateix cal tenir en compte la previsió que estableix l’article 332-13 del CCC que diu: “L’adopció de declaracions responsables pel Patronat ha d’ésser acordada amb el vot favorable de dos terços del nombre total de patrons, sense computar els que no puguin votar per raó de conflicte d’interessos amb la fundació. En l’acta de la reunió i en els certificats que deixin constància d’aquests acords s’ha de fer constar el sentit del vot dels patrons.”. [↑](#footnote-ref-26)
27. . L’article 331-9.*h* del CCC estableix que els estatuts de les fundacions han d’incloure, almenys, les disposicions que es considerin pertinents per evitar conflictes entre l’interès de la fundació i els interessos personals o professionals dels patrons, les persones amb funcions de direcció o els empleats de la fundació. Consegüentment, el legislador, a banda de les normes que estableixen els articles 332-9 i 312-9 del CCC, exigeix que les fundacions estableixin normes de bon govern que garanteixin la transparència i evitin situacions de conflicte entre els interessos de la fundació i l’interès personal dels membres del Patronat i la resta de persones que indica l’article 312-9.3 del CCC. En aquestes normes es tracta, doncs, d’establir un codi de conducta a fi de respectar no només el compliment de les normes legals o reglamentàries, sinó d’establir altres garanties addicionals.

    És, doncs, cada fundació la que, atenent a la seva naturalesa, ha d’establir aquestes normes de conducta. Així, a tall d’exemple, es podrien preveure, entre d’altres, les normes següents:

    -Els patrons i les persones indicades en l’article 312-9.3 del CCC han d’abstenir-se de participar en tot tipus de negocis i activitats financeres que puguin comprometre l’objectivitat en la gestió de la fundació.

    -Els patrons i les persones indicades en l’article 312-9.3 del CCC no mantenen relació professional o laboral retribuïda amb la fundació.

    -Normes que estableixin limitacions patrimonials en participacions societàries, com per exemple, que els patrons i les persones indicades en l’article 312-9.3 no poden participar en societats constituïdes o participades per la fundació. No es poden establir contractes de compravenda o arrendament de béns immobles o de béns mobles d’extraordinari valor, de préstec de diners, ni de prestació de serveis retribuïts entre la fundació i els patrons i les persones indicades en l’article 312-9.3 del CCC.

    -Deure d’inhibició: durant els ... anys següents al cessament com a patró no es poden desenvolupar serveis en empreses o societats privades participades per la fundació. [↑](#footnote-ref-27)
28. . Cal tenir en compte el que estableix l’article 332-9 del CCC respecte el conflicte d’interessos i l’autocontractació, que diu: ”1. Els patrons i les persones que s’hi equiparen, d’acord amb l’article 312-9.3, només poden realitzar operacions amb la fundació si queda suficientment acreditada la necessitat i la prevalença dels interessos de la fundació sobre els particulars del patró o persona equiparada. Abans de dur a terme l’operació, el Patronat ha d’adoptar una declaració responsable i l’ha de presentar al Protectorat juntament amb la documentació justificativa pertinent, d’acord amb el que disposa l’article 332-13.2. La declaració responsable a què fa referència l’apartat 1 ha de respectar el que disposen els articles 312-9 i 332-1Partonat3.”. [↑](#footnote-ref-28)
29. . Aquest supòsit només opera per a les fundacions temporals. [↑](#footnote-ref-29)
30. . És el fundador o el Patronat, a manca de determinació del primer, el que determina a qui es destina el patrimoni i si la liquidació es fa per via de la realització de béns o de la cessió global. En els estatuts es poden recollir les dues possibilitats (que haurà de determinar el Patronat en el moment que prengui l’acord de dissolució) o bé triar-ne només una. [↑](#footnote-ref-30)